راولپنڈی ٹیسٹ ڈرا کی جانب گامزن، آسٹریلیا نے بھی رنز کا انبار لگا دیا
اتوار کی شب راولپنڈی میں بادل کھل کر برسے جس کی وجہ سے گراؤنڈ میں پانی جما رہا۔ انتظامیہ نے پچ کی حفاظت کے لیے لگائے گئے کور ہٹا دیے ہیں تاہم آؤٹ فیلڈ کو سکھانے کا کام جاری ہے۔ 
ویب ڈیسک — ٹیسٹ میچ کے چوتھے روز بارش کے باعث کھیل تاخیر سے کھانے کے وقفے کے بعد شروع ہوا تو آسٹریلوی بلے باز اسٹیو اسمتھ اور مارنس لبوشین نے آسٹریلوی اننگز کو آگے بڑھایا۔ راولپنڈی میں اتوار کی شب ہونے والی بارش کے باعث آؤٹ فیلڈ گیلی ہو گئی تھی جس کی وجہ سے میچ وقت پر شروع نہیں ہو سکا تھا۔ آسٹریلیا کا ٹوٹل جب 311 پر پہنچا تو مارنس لبوشین 90 رنز بنا کر سلپ میں شاہین شاہ آفریدی کی گیند پر آؤٹ ہو گئے۔ لبوشین کے بعد ٹریوس ہیڈ بیٹنگ کے لیے آئے، لیکن وہ زیادہ تر راولپنڈی کی بیٹنگ کے لیے سازگار وکٹ پر قیام نہ کر سکے اور صرف آٹھ رنز بنا کر پویلین لوٹ گئے۔ کیمرون گرین اور اسٹیو اسمتھ نے آسٹریلیا کے اسکور کو تیزی سے آگے بڑھانے کی کوشش کی، تاہم 407 رنز کے مجموعی اسکور پر کیمرون گرین بھی ہمت ہار گئے، اُنہیں نعمان علی نے پویلین کی راہ دکھائی۔ آسٹریلیا کا اسکور جب پانچ وکٹوں کے نقصان پر 422 پر پہنچا تو اسٹیو اسمتھ بھی اپنی وکٹ گنوا بیٹھے اور 78 رنز بنا کر نعمان علی کا ہی شکار بنے۔ آسٹریلیا کا اسکور جب 444 پر پہنچا تو الیکس کیری کو نسیم شاہ نے بولڈ کر دیا۔ ایک سو سینتیس اوورز کے اختتام پر امپائرز نے کم روشنی کے باعث چوتھے روز کا کھیل ختم کرنے کا اعلان کیا تو آسٹریلیا پاکستان کے ٹوٹل 476 رنز سے صرف 27 رنز پیچھے تھا۔ پاکستان کی جانب سے نعمان علی کامیاب بالر رہے، اُنہوں نے 37 اوورز میں 107 رنز دے کر چار کھلاڑیوں کو آؤٹ کیا۔ ساجد خان، نسیم شاہ اور شاہین شاہ آفریدی نے ایک، ایک وکٹ حاصل کی۔